Vragmotorbestuurder vas oor miljoene se kokaïenDie pakkies kokaïen gevind (Foto: Verskaf) ŉ 37-jarige man is Sondag in hegtenis geneem nadat kokaïen ter waarde van meer as R30,4 miljoen gevind is in ŉ vragmotor wat na Kaapstad in die Wes-Kaap op pad was. Dié vermeende dwelmsmokkelaar sal na verwagting Dinsdag in die Blue Downs-landdroshof in Kaapstad verskyn. Lt.kol. Philani Nkwalase, woordvoerder van die Valke, het gesê lede van sy dwelmeenheid het die vragmotor op die N1 by ŉ vulstasie op pad na Kaapstad voorgekeer. Hulle het die vragmotor deursoek en ŉ houer vol pakkies kokaïen gevind. Nkwalase het gesê daar is ŉ totaal van 38 toegedraaide pakkies kokaïen van 1 kg elk in die houer gevind. Die verdagte is in hegtenis geneem en daar is op die vragmotor beslag gelê. Volgens Nkwalase dui voorlopige ondersoek daarop dat die houer met kokaïen uit die buiteland kom en deur verskillende provinsies beweeg het om eindelik in Kaapstad te beland. Lt.genl. Godfrey Lebeya, hoof van die Valke, het die span geloof vir die inhegtenisneming van die verdagte en die beslaglegging op die dwelms. “Ek doen ŉ beroep op die publiek om nie kriminele groepe te ondersteun deur dwelms aan te koop nie aangesien dit sindikate sal aanmoedig om met nuwe maniere vorendag te kom om die gevaarlike middels te voorsien.”